**Kristeligt Dagblad  7 Marts, 2017**

***Kunst skal også opleves i bogform***

**LISBETH BONDE**

**Guldmandens leg med sin identitet**

**Richard Shusterman: The Adventures of the Man in Gold – Paths Between Art and Life. Med tekst på engelsk og fransk og med billeder af Yann Toma. 128 sider. 20 euro (150 kroner). Éditions Herman, Paris.  
   
5 stjerner (= five stars out of six possible)**

Richard Shusterman (født 1949) er en af de førende tænkere inden for disciplinerne filosofi og æstetik. Han har to stillinger ved Florida Atlantic University, dels er han professor i filosofi, dels direktør for Center for Body, Mind and Culture. Desuden blev han for nogle år siden tilknyttet Aalborg Universitets nye institut Arts and Technology som æresprofessor, hvilket betyder, at vi i disse år ser en del til ham i Danmark. Han er også medredaktør på on line magasinet Journal of So-maesthetics. Som tænker er han åben og fordomsfri, og han forlader gerne de videnskabelige fora og den akademiske kontekst for at arbejde tæt sammen med internationale samtidskunstnere. De fleste af hans tanker er ganske atypiske for en klassisk skolet filosof, da de er opstået uden for biblioteket og auditoriet, ligesom de kun sjældent alene hviler på de mange filosofiske artikler og bøger, som han har læst – og skrevet ikke så få af.

Shustermans filosofi hviler på et kropsligt fundament, idet han i overensstemmelse med naturvidenskaberne argumenterer for, at alle vores oplevelser og erfaringer er formidlet af sanserne. Filosoffen må derfor træde ned fra sit elfenbenstårn og eksperimentere, involvere sig i og udforske virkeligheden – og kunsten – på nye og kreative måder, mener Shusterman, hvis bøger er oversat til 15 sprog.

**Læs også:**[Stender: Mennesker er ikke andet end guldfisk i en blender](https://www.kristendom.dk/kommentaren/vi-er-ikke-andet-end-en-guldfisk-i-en-blender)

Nu foreligger der en lille fin illustreret bog, hvor han som konsekvens af disse tanker leger med en anden identitet: the man in gold/l’homme en or. Her springer han ud som performance-kunstner, og det er erfaringerne fra denne nye identitet, som bogen handler om – fortalt som en fabel. Når Shusterman ifører sig sin gulddragt, forsvinder den lærde akademiker, og ind træder i stedet den generte, søgende og følsomme guldmand, der lader sig lede af sine sanser og følelser – langt fra det akademiske præstationsmenneske, som kun bruger hovedet.

Man tænker umiddelbart på H.C. Andersens eventyr ”Skyggen” fra 1847 under læsningen. Det tematiserer et dobbeltgængermotiv, hvor skyggen som en destruktiv kraft løsriver sig fra sin lærde mand og overtager magten fra ham. Anderledes hos Shusterman, hvis guldmand kæmper for at forløse sig selv og finde kærligheden. Det sker i mødet med kunsten. I bogen får han til slut den smukkeste kvinde, som han længe har drømt om, den lysende guldkvinde Wanmei.

Guldmandens oplevelser er fotograferet af den franske forsker og billedkunstner Yann Toma. Han eksperimenterer med lystegninger, som fastholder guldmandens energi og aura på det lysfølsomme papir. Vi er i et kloster uden for Paris, ved Seinen, på stranden i USA, men først og fremmest i Danmark, nærmere bestemt i Vendsyssel i kunstnerparrets Benthe Marit Norheim og Claus Ørntofts store bondegård, hvor guldmanden møder kunstværker, der fungerer som en åbenbaring for ham.

Bogen bevidner, hvad et hamskifte kan sætte i gang af forandringer i en ellers solidt forankret identitet. Det er et modigt og inspirerende initiativ – og medrivende læsning.